KIRJALLINEN KYSYMYS E-0007/00

esittäjä(t): Roberta Angelilli (UEN) komissiolle

(19. tammikuuta 2000)

Aihe: Huumausaineiden torjunta Lazion alueella

Lazion alueen viranomaiset määrittelivät 5. lokakuuta 1999 annetussa päätöksessä nro 5057 huumausaineiden torjuntaan tarkoitettujen varojen myöntämistä koskevat kriteerit. Päätöksessä asetetaan tiukat ehdot tämän alan toimille etenkin kuntien kannalta, joiden on noudatettava alueellisella tasolla annettuja määräyksiä. Päätöksessä ei määritellä rahoitushakemuksia koskevia kriteerejä ja ehtoja, jotka antavat mahdollisuuden paikalliselle tai alueelliselle suunnittelulle joko julkisella sektorilla tai yksityisellä sosiaalialalla (säädöksen 45/99 mukaisesti). Sen sijaan päätöksessä esitetään toimia, joiden sisältö tai muoto on jo määritelty yksityiskohtaisesti ja joilla pyritään ainoastaan vahinkojen rajoittamiseen. Päätökseen ei sisälly määräyksiä paikallisten viranomaisten osallistumisesta (josta sitä vastoin säädetään laissa), jotka luonnostaan tuntevat paikalliset olosuhteet paremmin. Tästä syystä esimerkiksi Latinan kunta on nostanut kanteen Lazion alueen tuomioistuimessa. Päätöksellä on merkittäviä seurauksia ennalta ehkäisevien toimien kannalta, koska se merkitsee sitä, että ainoastaan riskiryhmiä koskevia hankkeita voidaan rahoittaa, samalla kun ennalta ehkäisevien toimien on lain ja monien yhteisön päätösten mukaan katettava laajempi alue. Päätökseen ei sisälly määräyksiä huumausaineista riippuvaisten sopeuttamisesta työelämään. Koska on olemassa määräyksiä huumausaineiden käyttäjien sopeuttamisesta työelämään ja sopeuttamisen käsite on korvattu vahinkojen rajoittamisella, voidaan vetää se johtopäätös, että Lazion alueella huumausaineita käyttävät on sopeutettava työelämään eikä niitä, jotka ovat lopettaneet huumausaineiden käytön, mikä itse asiassa merkitsee huumausaineiden laillistamista.

Tiedustelisin komissiolta seuraavaa:

1. Eikö komission mielestä tällainen alueellinen päätös ole selvästi niiden yhteisön päätösten vastainen, joiden mukaan jäsenvaltioiden on asetettava etusijalle ennalta ehkäisevät toimet ja sopeuttaminen työelämään?

2. Eikö komission mielestä tällainen päätös ole ristiriidassa unionin perustana toimivan läheisyysperiaatteen kanssa, jonka mukaan paikalliset olosuhteet parhaiten tuntevat paikalliset viranomaiset ja ehkä myös yhdistykset ja voittoa tavoittelemattomat järjestöt olisi otettava mukaan toimintaan?

3. Onko saatavissa huumausaineiden torjuntaan liittyviä hyvää käytäntöä koskevia asiakirjoja, joita komissio tai Lissabonissa sijaitseva Euroopan huumausaineiden ja niiden väärinkäytön seurantakeskus on laatinut?

António Vitorinon komission puolesta antama vastaus

(17. helmikuuta 2000)

Vuodesta 1995 alkaen komissio on korostanut, että huumausaineiden tehokas torjunta edellyttää kokonaisvaltaista ja yhdentynyttä lähestymistapaa. Tämä ei suinkaan tarkoita sitä, että jokaisen toimintaan osallistuvan on taisteltava kaikkialla ja kaikilla tasoilla samanaikaisesti, vaan sitä, että on varmistettava toimijoiden ja lähestymistapojen yhteensovittaminen ja vuorovaikutus suurimman mahdollisen tehokkuuden saavuttamiseksi.

Komissio vastaa arvoisan parlamentinjäsenen esittämiin kolmeen kysymykseen seuraavasti:

1. Tiedonannossaan huumausaineiden torjuntaa koskevasta Euroopan unionin toimintasuunnitelmasta (20002004)(1) komissio katsoi, että kokonaisvaltainen lähestymistapa on paras strategia tulevien ongelmien ratkaisemiseksi. Tällaisen lähestymistavan olisi katettava kaikki huumausaineiden torjunnan alat huumeidenkäytön aloittamisen torjunnasta huumeidenkäytön aiheuttamien terveydellisten ja sosiaalisten ongelmien vähentämiseen. Tämä lähestymistapa olisi sisällytettävä kokonaisvaltaiseen strategiaan, jota voidaan käyttää edistettäessä varojen jakamista kustannuksiltaan tehokkaalla tavalla.

2. Huumausaineiden tapaisissa kysymyksissä, jotka eivät kuulu yhteisön yksinomaiseen toimivaltaan, yhteisö ryhtyy toissijaisuusperiaatteen mukaisesti toimiin ainoastaan silloin kun ja siinä määrin kuin jäsenvaltiot eivät voi itse saavuttaa tavoitteita riittävästi. Tällä perusteella komissio ei voi puuttua alue- tai paikallistasolla tehtyihin päätöksiin.

3. Euroopan huumausaineiden ja niiden väärinkäytön seurantakeskus (EMCDDA) julkaisee vuosittain kertomuksen huumausainetilanteesta yhteisön alueella ja huumausaineiden käytön nykyisistä suuntauksista ja kehityssuunnista Euroopassa. Tietoja arvioiduista huumausaineiden kysynnän vähentämistä koskevista hankkeista on saatavilla myös internetistä EMCDDA:n sivuilta (http://www.emcdda.org/). Tämä on hyvin käyttökelpoinen tapa saada tietoja yhteisön alueella toteutetuista hankkeista.

(1) KOM(1999) 239 lopullinen.